
Lai lepni plīvo Latvijas karogs!
 Ādažnieki, vai esat domājuši, ko vēlaties dāvināt savai valstij, savam novadam, bērniem, nākamajām paaudzēm mūsu valsts  - Latvijas - simtgadē?
Tas varētu būt monumentāls, 33 metrus augsts Latvijas karogs pašā Ādažu centrā!
 Aicinām, lūdzu, piedalieties, tā uzcelšanā.
Gandrīz pirms gada – 2017.gada 18.novembrī Ādažu vidusskolas atbalsta biedrība, Ādažu vidusskolas padome, Ādažu uzņēmēju biedrība, biedrība “Ādaži velo”, biedrība “Ādāžu novada pensionāru biedrība”, Garkalnes Olimpiskais centrs un biedrība “Zaļi Ādaži” griezās Ādažu novada domē ar aicinājumu uzstādīt monumentālu Latvijas karogu par godu Latvijas Valsts simtgadei. Pēc vairākām diskusijām un tikšanās reizēm dažādās vietās, kur izvietot karogu, Ādažu novada dome 2018.gada 28.augustā pieņēma lēmumu atļaut karoga izveidošanu netālu no tilta uz Kadagu par sabiedrības saziedotiem līdzekļiem. Līdz valsts simtgadei ir atlicis pavisam maz, tāpēc laiks ķerties pie darba! Mēs ticam, ka šāds projekts var tikt realizēts par tautas saziedotiem līdzekļiem tāpat kā pirms vairāk nekā 125 gadiem, kad Ādažu iedzīvotāji saziedoja līdzekļus Ādažu Tautas namam, kas godam kalpo vēl šobaltdien. Idejas virzītājs ir Ādažu vidusskolas atbalsta biedrība, kura uzskata, ka šāda karoga esamībai ir neatsverams ieguldījums jaunās ādažnieku paaudzes patriotiskajā audzināšanā. Pēc projekta realizācijas Ādažu vidusskolas atbalsta biedrība nodos karogu ekspluatācijā Ādažu domei. Ļoti ceram, ka varam realizēt projektu līdz nākamā gada 4.maijam!
Ādažnieki un citi Latvijas iedzīvotāji! Mēs taču varam, tāpat kā mūsu senči pirms vairāk nekā 125 gadiem!
Rekvizīti ziedojumiem: Ādažu vidusskolas atbalsta biedrība – konta numurs  LV62 HABA 0551 030 713 175, norādot mērķi „KAROGS”. Par līdzekļu izlietojumu pilna informācija būs Ādažu vidusskolas atbalsta biedrības mājaslapā.

”Ādažu vidusskolas atbalsta biedrība” vārdā Jutta Ruka
Ādažu vidusskolas padomes priekšsēdētājs Jānis Grasis
Biedrības “Zaļi Ādaži” valdes locekle Zane Kubuliņa




